**Док зависна предузећа ЕРС послују негативно, привилегованим предузетницима се даје 30% приноса годишње**

Регулаторни/загарантовани поврат на капитал, као категорија, настао је да би се спријечило да предузећа из појединих дјелатности, која по својој природи имају монополистички карактер, не би злоупотријебила свој положај и остварила енормне профите.

У Републици Српској имамо јединствен случај да предузећа са загарантованим регулаторним повратом на капитал праве губитке, док би у тржишним условима остваривала милионске профите. Са друге стране, привилегованим предузетницима омогућава се да праве астрономске профите, а исти у тржишној утакмици не би опстали ни дана.

Наиме, Регулаторна комисија за енергетику Републике Српске одобрила је поврат на капитал регулисаној дјелатности зависних предузећа „Мјешовитог холдинга Електропривреде Републике Српске“ (у даљњем тексту „МХ ЕРС“) у износу од 2-3,5%.

Усљед лоше политике и управљања, укупни поврат на капитал (РОЕ) у зависним предузећима „МХ ЕРС“ је негативан. У 2018. години РОЕ износи **-1,064%** (губитак капитала 37,4 мил. КМ), а у 2019. години **-0,659%** (губитак капитала 22,9 мил. КМ). Видјети приложену табелу 1.

Зависна предузећа „МХ ЕРС-а“ се континуирано осиромашују док све електропривреде региона послују са позитивним повратом на капитал (ХЕП ~5%, ЕПЦГ ~4%). Чак и „Електропривреда БиХ“ има позитиван поврат на капитал: 1,657% (у 2018. години добит у износу од 49,2 милиона КМ) и 0,678% (у 2019. години добит у износу од 20,1 милион КМ).

Истовремено, неким „привилегованим предузетницима“ је загарантована стопа поврата на властита средства у износу од **13,5%**. Обрачуната стопа поврата на позајмљена средства износи 6%, док је структура властитог и позајмљеног капитала утврђена у односу **20%:80%** (видјети „[Одлуку о висини гарантованих откупних цијена и премија за електричну енергију произведену из обновљивих извора и у ефикасној когенерацији](https://reers.ba/wp-content/uploads/2019/10/Odluka_GOC_6jun2019.pdf)“ РЕЕРС-а од 06.07.2019. године).

Како се може видјети из табеле 2 (у прилогу), стварни поврат привилегованим предузетницима се креће у распону од 21,5% па све до 29,5% у зависности од висине каматне стопе коју плаћају на позајмљена средства (истраживањем тржишта дошли смо до податка да се новац може позајмити на око 4% код домаћих банака, док међународне финансијске институције кредитирају овакве пројекте са око 2%).

Податак који РЕЕРС наводи о пондерисаном приносу на укупно ангажовани капитал од 7,5% је тек пука статистика која прикрива егзактну рачуницу која јасно показује да привилеговани предузетници на једну уложену марку зарађују и до 30 фенинга годишње, или енормних 30%.

Недавно је Влада донијела [Рјешење, којим фирми “EFT International Investments Holding Limited”](https://www.capital.ba/vuk-hamovic-dobio-koncesiju-za-jos-jednu-elektranu-u-rs/), са сједиштем у Лондону, додјељује концесију за изградњу и кориштење соларне електране.

Предлажемо да се одмах обустави свако ново уговарање гарантованих откупних цијена и премија за електричну енергију произведену из ОИЕ (обновљиви извори енергије), јер исте гарантују безобразне зараде привилегованим појединцима за послове без ризика.

[Ако неко хоће да производи струју из обновљивих извора нека то ради на тржишту без права на обавезан откуп и нека сам балансира ту производњу. У нашем](https://vijesti.hrt.hr/620632/afera-vjetroelektrane-tko-je-odgovoran) [ауторском чланку писали смо о промашеној политици ОИЕ у Хрватској](https://www.capital.ba/tripko-krgovic-da-li-siromasni-narodi-balkana-finansiraju-bogati-zapad-superhik/), а сада се у Републици Српској креира још гори модел. Тренутно су у Хрватској [у току афере и хапшења због привилегија приватним инвеститорима у ОИЕ](https://vijesti.hrt.hr/620632/afera-vjetroelektrane-tko-je-odgovoran).

У сљедећем чланку ћемо писати о могућој праведнијој енергетској транзицији термоелектрана на угаљ у РС на обновљиве изворе. Ако се уводе, и од грађана наплаћују подстицаји за ОИЕ, исти не смију бити у корист појединаца већ у интересу Републике Српске.

Надамо се да ће се Влада Републике Српске више посветити очувању капитала у „МХ ЕРС-у“ и зависним предузећима, а не високим повратима појединаца. Нашим активностима се, прије свега, покушава заштитити државни капитал јер је држава највећи појединачни власник у зависним предузећима. Ипак, наша снага као мањинских акционара је ограничена. Ми ћемо наставити да дјелујемо снагом аргумената и анализа, али потребно је и да се држава активније укључи у процес заустављања осиромашења зависних предузећа.