**Dok zavisna preduzeća ERS posluju negativno, privilegovanim preduzetnicima se daje 30% prinosa godišnje**

Regulatorni/zagarantovani povrat na kapital, kao kategorija, nastao je da bi se spriječilo da preduzeća iz pojedinih djelatnosti, koja po svojoj prirodi imaju monopolistički karakter, ne bi zloupotrijebila svoj položaj i ostvarila enormne profite.

U Republici Srpskoj imamo jedinstven slučaj da preduzeća sa zagarantovanim regulatornim povratom na kapital prave gubitke, dok bi u tržišnim uslovima ostvarivala milionske profite. Sa druge strane, privilegovanim preduzetnicima omogućava se da prave astronomske profite, a isti u tržišnoj utakmici ne bi opstali ni dana.

Naime, Regulatorna komisija za energetiku Republike Srpske odobrila je povrat na kapital regulisanoj djelatnosti zavisnih preduzeća „Mješovitog holdinga Elektroprivrede Republike Srpske“ (u daljnjem tekstu „MH ERS“) u iznosu od 2-3,5%.

Usljed loše politike i upravljanja, ukupni povrat na kapital (ROE) u zavisnim preduzećima „MH ERS“ je negativan. U 2018. godini ROE iznosi **-1,064%** (gubitak kapitala 37,4 mil. KM), a u 2019. godini **-0,659%** (gubitak kapitala 22,9 mil. KM). Vidjeti priloženu tabelu 1.

Zavisna preduzeća „MH ERS-a“ se kontinuirano osiromašuju dok sve elektroprivrede regiona posluju sa pozitivnim povratom na kapital (HEP ~5%, EPCG ~4%). Čak i „Elektroprivreda BiH“ ima pozitivan povrat na kapital: 1,657% (u 2018. godini dobit u iznosu od 49,2 miliona KM) i 0,678% (u 2019. godini dobit u iznosu od 20,1 milion KM).

Istovremeno, nekim „privilegovanim preduzetnicima“ je zagarantovana stopa povrata na vlastita sredstva u iznosu od **13,5%.** Obračunata stopa povrata na pozajmljena sredstva iznosi 6%, dok je struktura vlastitog i pozajmljenog kapitala utvrđena u odnosu **20%:80%** (vidjeti „[Odluku o visini garantovanih otkupnih cijena i premija za električnu energiju proizvedenu iz obnovlјivih izvora i u efikasnoj kogeneraciji](https://reers.ba/wp-content/uploads/2019/10/Odluka_GOC_6jun2019.pdf)“ REERS-a od 06.07.2019. godine).

Kako se može vidjeti iz tabele 2 (u prilogu), stvarni povrat privilegovanim preduzetnicima se kreće u rasponu od 21,5% pa sve do 29,5% u zavisnosti od visine kamatne stope koju plaćaju na pozajmljena sredstva (istraživanjem tržišta došli smo do podatka da se novac može pozajmiti na oko 4% kod domaćih banaka, dok međunarodne finansijske institucije kreditiraju ovakve projekte sa oko 2%).

Podatak koji REERS navodi o ponderisanom prinosu na ukupno angažovani kapital od 7,5% je tek puka statistika koja prikriva egzaktnu računicu koja jasno pokazuje da privilegovani preduzetnici na jednu uloženu marku zarađuju i do 30 feninga godišnje, ili enormnih 30%.

Nedavno je Vlada donijela [Rješenje, kojim firmi “EFT International Investments Holding Limited”](https://www.capital.ba/vuk-hamovic-dobio-koncesiju-za-jos-jednu-elektranu-u-rs/), sa sjedištem u Londonu, dodjeljuje koncesiju za izgradnju i korištenje solarne elektrane.

Predlažemo da se odmah obustavi svako novo ugovaranje garantovanih otkupnih cijena i premija za električnu energiju proizvedenu iz OIE (obnovljivi izvori energije), jer iste garantuju bezobrazne zarade privilegovanim pojedincima za poslove bez rizika.

Ako neko hoće da proizvodi struju iz obnovljivih izvora neka to radi na tržištu bez prava na obavezan otkup i neka sam balansira tu proizvodnju. U našem [autorskom članku pisali smo o promašenoj politici OIE u Hrvatskoj](https://www.capital.ba/tripko-krgovic-da-li-siromasni-narodi-balkana-finansiraju-bogati-zapad-superhik/), a sada se u Republici Srpskoj kreira još gori model. Trenutno su u Hrvatskoj [u toku afere i hapšenja zbog privilegija privatnim investitorima u OIE.](https://vijesti.hrt.hr/620632/afera-vjetroelektrane-tko-je-odgovoran)

U sljedećem članku ćemo pisati o mogućoj pravednijoj energetskoj tranziciji termoelektrana na ugalj u RS na obnovljive izvore. Ako se uvode, i od građana naplaćuju podsticaji za OIE, isti ne smiju biti u korist pojedinaca već u interesu Republike Srpske.

Nadamo se da će se Vlada Republike Srpske više posvetiti očuvanju kapitala u „MH ERS-u“ i zavisnim preduzećima, a ne visokim povratima pojedinaca. Našim aktivnostima se, prije svega, pokušava zaštititi državni kapital jer je država najveći pojedinačni vlasnik u zavisnim preduzećima. Ipak, naša snaga kao manjinskih akcionara je ograničena. Mi ćemo nastaviti da djelujemo snagom argumenata i analiza, ali potrebno je i da se država aktivnije uključi u proces zaustavljanja osiromašenja zavisnih preduzeća.